Wes-Kaapse DA-leier bedankBonginkosi Madikizela (Foto; Courtney Africa/African News Agency/ANA) Bonginkosi Madikizela het Woensdag sy bedanking as leier van die DA in die Wes-Kaap ingedien. Madikizela het dié leiersposisie langer as drie jaar beklee. Madikizela se bedanking volg kort nadat hy vroeër vandeesmaand as provinsiale LUR vir vervoer geskors is nadat dit aan die lig gekom het dat hy nie die BCom-graad verwerf het waarop hy in sy CV aanspraak maak nie. Die Wes-Kaapse DA-voorsitter, Jaco Londt, sê die opposisieparty respekteer Madikizela se besluit om as leier uit te tree. “Dit toon duidelik die verskil tussen die DA en die ANC,” meen Londt. Alan Winde, premier van die Wes-Kaap, het op sy beurt gesê Madikizela se besluit was onder die omstandighede “die regte en eerbare ding om te doen”. Albert Fritz sal voortaan die waarnemende provinsiale leier van die DA bly totdat die party op 29 Mei ’n tussentydse leier tydens die sitting van die provinsiale raad sal verkies. “Ons sien daarna uit om vorentoe saam met [Madikizela] as ’n kollega in die DA te werk.” Maroela Media het vroeër berig Madikizela was een van drie kandidate vir die DA-kandidatuur om die Kaapse burgemeesterskap. Die oorblywende twee is die huidige burgemeester, Dan Plato, en die DA-parlementslid Geordin Hill-Lewis.